Det går egentlig godt for Nordic Seaplanes med vandflyver-ruten mellem Aarhus og København. Både omsætningen og passagertallet er i fremgang. Alligevel er ruten i fare for at lukke inden for kort tid. Det oplyser direktør for Nordic Seaplanes Lasse Rungholm til Jyllands-Posten.

Årsagen er, at virksomhedens miljøgodkendelse snart udløber. Forlænges den ikke, er Nordic Seaplanes nødt til at indstille flyvningen mellem Aarhus og København.

Læs også Vandflyver-firma udvider forretningen: Flyvende vinsmagning og bølgegang

"Problemet er, at vores midlertidige tilladelse udløber den 29. marts til næste år. Vi plejer at stoppe med at flyve til jul og begynder igen efter vinterferien. Men det er der jo ingen grund til, hvis vi skal lukke den 29. marts. Som virksomhedsejer er jeg derfor nødt til at opsige mine folk om tre uger med fratrædelse til nytår. Måske kan vi strække den en måned mere, fordi de alle har en måneds ferie til gode," fortæller Lasse Rungholm til Jyllands-Posten.

Både personalet og selskabets faste kunder er informeret om sagen. Imens arbejder selskabet på, at der bliver fundet en løsning.

Overfor Jyllands-Posten fortæller Jacob Bundsgaard, borgmester i Aarhus, at han håber, at miljøgodkendelsen snart kan komme på plads.

"Jeg synes, at Nordic Seaplanes har været et fantastisk bidrag til at sikre god mobilitet mellem de to store vækstcentre i Danmark. Så jeg håber meget, at man kan finde en løsning, så Nordic Seaplanes også i fremtiden kan tilbyde flyvning mellem Aarhus og København," siger han til mediet.

jwh